Interpol
Interpol (fransuzcha: Organisation Internationale de Police Criminelle, OIPC) — xalqaro jinoiy politsiya tashkilotining barcha tillar uchun qisqartirilgan umumiy nomi. 1923-yilda Vena shahri Avstriyada asos solingan. Hozirgi nomi manzilni qisqa qilib ifodalash tarzida 1-marta 1947-yilda paydo boʻlgan. 1949-yili BMT unga rasmiy ravishda xalqaro hukumatga qarashli boʻlmagan tashkilot maqomini berdi. „Interpol“ning amaldagi ustavi 1956-yil 13-iyunda kuchga kirdi. „Interpol“ jinoyatchilarni roʻyxatga olish xalqaro markazi sifatida ish koʻradi, shuningdek, jinoyatchilarni (jinoyatlarda gumon qilinuvchilarni; bedarak yoʻqolganlarni; oʻgʻirlangan boyliklarni) xalqaro miqyosda qidirish ishlarini muvofiqlashtiradi. 185 davlat (1998-yilda), shu jumladan, Oʻzbekiston Respublikasi „Interpol“ning aʼzosidir (1994-yildan). Oʻzbekiston Respublikasi Ichki ishlar vazirligi tarkibida „Interpol“ning Oʻzbekiston Respublikasidagi milliy markaziy byurosi tuzilgan. „Interpol“ning oliy organlari — bosh assambleya, uning sessiyalari har yili chaqirib turiladi; ijrochi qoʻmita, unga „Interpol“ prezidenti boshchilik qiladi; bosh kotibiyat, unga bosh kotib rahbarlik qiladi. Interpolga aʼzo boʻlishni istagan har qanday davlat oʻzining vakolatli hukumati nomidan Interpolning Bosh Kotibiga yozma ravishda murojaat qiladi. Muayyan davlatni Interpolga qabul qilish masalasi Interpolning Bosh Assambleyasi tomonidan qatnashuvchilarning 2/3 qismining ovozi bilan hal qilinadi. Interpolning Nizomida bu hamjamiyatga apzodavlatlarning siyosiy, harbiy, diniy va irqiy masalalarga aralashmasligi talab etiladi. „Interpol“ 1946-yildan „Xalqaro jinoiy politsiya umumlashtiruvchi maʼlumoti“ jurnalini nashr etadi. „Interpol“ning doimiy qarorgohi Fransiya qilib belgilangan. Interpolning tarkibiy tuzilishi quyidagicha: Bosh Assambleya; Bosh kotibiyat; Milliy Markaziy byurolar; Maslahatlar. Interpol Prezidenti 4 yil muddatga, Vitse Prezidentlar esa, 3 yil muddatga saylanadi. Saylangan muddati tugaganidan keyin yana oʻsha muddatga qayta saylanishi mumkin emas. Tashkilot Prezidenti Bosh Assambleya va Ijroiya qoʻmitasiga rahbarlik qiladi. Barcha Interpol organlarining faoliyati qabul qilinayotgan qarorlarga mos boʻlishini kuzatadi. Bosh kotib bilan aloqada boʻladi.